## Medi Ambient distribuïx prop de 85.000 plantes d’espècies autòctones a centres educatius, entitats i ajuntaments amb motiu del Dia de l’Arbre

*** El conseller de Medi Ambient participa juntament amb l’alumnat del CEIP Castro d’Alfondeguilla en els actes organitzats per a celebrar este dia
* Parcs Naturals de la Comunitat Valenciana han programat 33 activitats i repoblacions amb 5.152 plançons de diferents espècies**

La Conselleria de Medi Ambient, Infraestructures i Territori ha distribuït un total de 84.487 plançons d’espècies autòctones a centres educatius, entitats i ajuntaments de la Comunitat Valenciana perquè siguen plantats com a part de les actuacions organitzades amb motiu de la celebració del Dia de l’Arbre.

El conseller de Medi Ambient, Infraestructures i Territori, Vicente Martínez Mus, ha assenyalat que esta celebració “representa una oportunitat per a conscienciar la població sobre la importància dels arbres i la necessitat de protegir-los”. En este sentit, ha destacat la necessitat de “fomentar la participació ciutadana mitjançant activitats que contribuïsquen a millorar el medi ambient i educar les noves generacions en la cura de la naturalesa”.

Per a celebrar este dia, Martínez Mus ha visitat el CEIP Castro d’Alfondeguilla, a on s’ha plantat una olivera en el pati del centre en un acte que ha comptat amb la participació de 80 alumnes.

Durant la visita, el conseller ha destacat que l’arbre és “un dels elements naturals de més rellevància del paisatge forestal valencià”, i ha subratllat la gran diversitat d’espècies vegetals que, en conjunt, “constituïxen un dels ecosistemes més significatius i amb més vinculació humana de la Comunitat Valenciana”.

La Conselleria de Medi Ambient, Infraestructures i Territori organitza cada any l’entrega gratuïta de plantes que es destinaran a plantacions forestals per a commemorar el Dia de l’Arbre.

Per a enguany, un total de 254 ajuntaments, associacions i centres educatius de la Comunitat Valenciana han sol·licitat l’entrega d’estes plantes. Per províncies, 116 entitats corresponen a la província de València, 49 a la de Castelló i 89 entitats a la província d’Alacant.

**Les llavors de la conservació**

Així mateix, per a celebrar este dia i amb el lema ‘Les llavors de la conservació’, Parcs Naturals de la Comunitat Valenciana ha organitzat 33 activitats, 15 de les quals de repoblament, dirigides a l’enriquiment de la biodiversitat vegetal en els espais naturals i a la conscienciació social sobre la importància de la conservació.

Al llarg dels dos primers mesos de l’any, es duran a terme repoblaments amb 5.152 plançons de 48 espècies diferents. Estes accions inclouran reforços poblacionals de *Narcisus*, la reposició de marres en àrees repoblades en anys anteriors, així com noves repoblacions en zones forestals.

Finalment, també s’han organitzat activitats guiades durant els caps de setmana per a involucrar la societat valenciana en la construcció d’un ecosistema saludable i resilient, capaç de proporcionar els servicis bàsics necessaris per al benestar humà.

Fecha: 31/01/2025